Vanu disizu

Tue andas che muvra, o giovanedda,
e deo so che pegus istasidu.
Sos annos, mala sorte, m’han sighidu
e no nde poto leare sa sedda.

Si torraia a s’edade noedda
chi deo che a tie hapo godidu,
già faghia che poveru sididu
ch’agattat una frisca funtanedda.

Ma it’est custu maccu disizare
una cosa pro sempere fuida?
Cust’est signu de pagu cunsideru

Ca tantu, coro, non podet torrare
su ch’has perdidu in custa breve vida
e vanu est su disizu ei s’isperu.